**Balatonkeresztúr Község Önkormányzata Képviselő-testületének 23/2022. (XI. 17.) önkormányzati rendelete**

**az útépítési együttműködésről**

Hatályos: 2022. 12. 02

Balatonkeresztúr Község Önkormányzat Képviselő-testülete [az Alaptörvény 32. cikk (1) bekezdés a) pont](https://njt.hu/jogszabaly/2011-4301-02-00#CA32@BE1@POA)jában és a [(2) bekezdés](https://njt.hu/jogszabaly/2011-4301-02-00#CA32@BE2)ében biztosított jogalkotó hatáskörében eljárva, a közúti közlekedésről szóló [1988. évi I. törvény 31. §](https://njt.hu/jogszabaly/1988-1-00-00#SZ31)-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. tv. 13. § (1) bekezdés 2. pontja szerinti feladatkörében eljárva a következőket rendeli el:

Általános rendelkezések

1. § (1) A rendelet területi hatálya Balatonkeresztúr belterületi, és önkormányzat kizárólagos tulajdonban levő közútjaira terjed ki.

(2) A rendelet tárgyi hatálya az alapvetően helyi lakossági érdeket szolgáló belterületi közút építésére, felújítására - különösen földút szilárd burkolattal való ellátására, szilárd burkolattal ellátott rossz minőségű utak felújítására, korszerűsítésére - terjed ki.

(3) A rendelet személyi hatálya Balatonkeresztúr Község Önkormányzatra (továbbiakban: önkormányzat) és azon természetes és jogi személyekre terjed ki, akik a [(1) bekezdés](https://or.njt.hu/eli/v01/396530/r/2022/23#SZ1@BE1) szerinti területen a közúti közlekedésről szóló [1988. évi I. törvény 47. § 15. pont](https://njt.hu/jogszabaly/1988-1-00-00#SZ47@PO15)ja szerint az útépítési érdekeltségi hozzájárulás szempontjából a közút használatában érdekeltnek minősülnek.

(4) A rendelet hatálya nem terjed ki az épített környezet alakításáról és védelméről szóló [1997. évi LXXVIII. törvény 28. § (1) bekezdés](https://njt.hu/jogszabaly/1997-78-00-00#SZ28@BE1)e szerinti területeken megvalósított, illetve megvalósítandó beruházásokra.

A rendelet célja

2. § (1) A rendelet célja, hogy Balatonkeresztúr község közigazgatási területén elősegítse az utak kiépítését, azaz a meglévő, kiépítetlen közutak szilárd burkolattal történő ellátását, valamint a szilárd burkolattal ellátott rossz minőségű utak felújítását, korszerűsítését.

(2) Az [(1) bekezdés](https://or.njt.hu/eli/v01/396530/r/2022/23#SZ2@BE1)ben megfogalmazott cél megvalósításához az önkormányzat útépítési együttműködés keretében a rendelet előírásai szerint biztosít lehetőséget az érdekelteknek.

Útépítési együttműködési megállapodás

3. § (1) Az útépítési együttműködés akkor jön létre, ha a rendelet [2. §](https://or.njt.hu/eli/v01/396530/r/2022/23#SZ2)-a szerinti célra a közút használatában érdekelt természetes és jogi személyek az e rendelet [1. melléklet](https://or.njt.hu/eli/v01/396530/r/2022/23#ME1)e szerinti „Útépítési együttműködési megállapodást” megkötik, és az aláírástól számított 30 napon belül az útépítési érdekeltségi hozzájárulást befizetik. A megállapodásban minden érdekelt szerződő félként vesz részt.

(2) Az útépítési együttműködési megállapodást a rendelet [1. melléklet](https://or.njt.hu/eli/v01/396530/r/2022/23#ME1)e szerinti "Útépítési együttműködési megállapodás" szerződésminta alkalmazásával kell megkötni.

(3) Az egy ingatlanra jutó érdekeltségi hozzájárulás összege a beruházási költség 50 %-a.

(4) Az útépítési együttműködési megállapodásban a hozzájárulás összegét önálló helyrajzi számmal rendelkező ingatlanonként kell számításba venni és így is kell előírni az általános közigazgatási rendtartásról szóló [2016. évi CL. törvény](https://njt.hu/jogszabaly/2016-150-00-00) szabályai szerint. A hozzájárulás megfizetésére az érintett ingatlan tulajdonosa az érdekeltségi egységben fennálló tulajdoni hányada után köteles.

Útépítési érdekeltségi hozzájárulás fizetésére kötelezés

4. § (1) Ha az útépítési együttműködésben az érdekeltek több mint kétharmada részt vesz, az abban részt nem vevő, de a közút használatában érdekelt természetes és jogi személyek a résztvevők által vállalt anyagi hozzájárulásának mértékéig kötelesek az útépítési érdekeltségi hozzájárulás megfizetésére.

(2) A hozzájárulás kivetésére kizárólag a megvalósult beruházás üzembe helyezését követően kerülhet sor.

(3) A hozzájárulás megfizetése alól felmentés nem adható.

(4) A hozzájárulás megfizetésére az érintett ingatlan tulajdonosa az érdekeltségi egységben fennálló tulajdoni hányada után köteles.

(5) A hozzájárulás összegét a határozat jogerőre emelkedését követő hatvan napon belül, egy összegben kell megfizetni a határozatban megjelölt önkormányzati számlára.

(6) Az útépítési érdekeltségi hozzájárulás megfizetése alól felmentés nem adható.

(7) A kötelezett természetes személy részére a hozzájárulás megfizetésére nyitva álló időtartamon belül benyújtott indokolt kérelmére a polgármester legfeljebb 24 hónap időtartamra kamatmentes részletfizetést engedélyezhet.

(8) Ha az érintett ingatlan tulajdonosa az ingatlant a hozzájárulás teljes megfizetése előtt kívánja elidegeníteni, úgy a még fennálló hátralék az elidegenítéssel egyidejűleg egy összegben válik esedékessé.

Az útépítési együttműködés szervezése

5. § (1) Az együttműködés az útépítésben érintett utca érintett ingatlantulajdonosainak 2/3-ának írásbeli kezdeményezésére indul. A kezdeményezést a polgármesterhez címezve kell igazolható módon megküldeni.

(2) Az önkormányzat tárgyévi közútfejlesztési programjához kapcsolódóan, amennyiben ennek a jogi és a műszaki és pénzügyi feltételei adottak, a képviselő-testület felhatalmazása alapján a polgármester 30 napon belül írásban felhívja az érdekelteket az útépítési együttműködésre az alábbiak szerint:

a) tájékoztatás az útépítési munkákról;

b) tájékoztatás az útépítési munka költségeiről,

c) az egy ingatlanra, mint érdekeltre jutó beruházási költség;

d) nyilatkozattételre felhívás arról, hogy az egy ingatlanra jutó beruházási költséget az érdekelt vállalja-e, a nyilatkozattételre rendelkezésre álló jogvesztő határidő naptár szerinti megjelölése,

e) tájékoztatás az együttműködési megállapodás megkötésének helyéről, idejéről, a hozzájárulás befizetésének módjáról.

(3) Az útépítés pénzügyi feltételei akkor tekinthetőek biztosítottnak, ha az [(1) bekezdés](https://or.njt.hu/eli/v01/396530/r/2022/23#SZ5@BE1) szerinti felhívásra a közút használatában érdekeltek több mint kétharmada a rendelkezésre álló jogvesztő határidőben az útépítési együttműködési megállapodást aláírta, majd az aláírástól számított 30 napon belül az útépítési együttműködési megállapodás szerinti útépítési érdekeltségi hozzájárulást megfizette.

Az útépítési hozzájárulás megfizetése, kezelése, elszámolása

6. § (1) Az útépítési hozzájárulást - a [4. § (2) bekezdés](https://or.njt.hu/eli/v01/396530/r/2022/23#SZ4@BE2)ben foglaltak kivételével - egy összegben, az önkormányzat által megadott számlára kell befizetni. Az útépítési érdekeltségi hozzájárulás cél szerinti felhasználásáért az önkormányzat felelősséget vállal.

(2) A pénzfelhasználásról az önkormányzat képviseletében a polgármester tájékoztatja az útépítési érdekeltségi hozzájárulás fizetésével érintett ingatlantulajdonosokat. A tájékoztatás tartalmazza az útépítési érdekeltségi hozzájárulással finanszírozott munkák tényleges bekerülési költségét, a műszaki átadás- átvétel időpontját, annak lényeges megállapításait.

(3) Amennyiben az útépítési érdekeltségi hozzájárulással megvalósítandó munkák meghiúsulnak, az útépítési érdekeltségi hozzájárulást vissza kell fizetni.

(4) A képviselő-testület a rendelet [1. § (2) bekezdés](https://or.njt.hu/eli/v01/396530/r/2022/23#SZ1@BE2)e szerinti beruházást a pénzügyi fedezet rendelkezésre állásáig elhalaszthatja, ha az útépítési együttműködési megállapodás a rendelet [3. §](https://or.njt.hu/eli/v01/396530/r/2022/23#SZ3)-ában foglaltak nem teljesülése miatt nem lép hatályba.

Eltérő rendelkezések Balatonmáriafürdő községgel határos Akácfa és Árvácska utca esetében

7. § Az Akácfa és Árvácska utcák esetében a rendeletben foglaltak azzal az eltéréssel alkalmazandók, hogy mindkét település tekintetében a feltételeknek érvényesülnie kell.

Eljárási rendelkezések

8. § . A képviselő-testület elrendeli, hogy az eljárásra az általános közigazgatási rendtartásról szóló [2016. évi CL. törvény](https://njt.hu/jogszabaly/2016-150-00-00) rendelkezéseit kell megfelelően alkalmazni.

9. § A képviselő-testület felhatalmazza a polgármestert, hogy e rendeletben foglaltak szerint átruházott hatáskörben döntsön.

Értelmező rendelkezések

10. § E rendelet alkalmazásában:

a) *Út:* szilárd burkolatú helyi közút a járda és a kerékpárút kivételével, a hozzá kapcsolódó felszíni vagy felszín alatti csapadékvíz elvezető rendszerrel,

b) *Ingatlan*: az ingatlan-nyilvántartásban önálló helyrajzi számmal rendelkező beépített vagy beépíthető földrészlet, valamint az ingatlan-nyilvántartásról szóló [1997. évi CXLI. törvény 12. §](https://njt.hu/jogszabaly/1997-141-00-00#SZ12)-a szerinti önálló ingatlan vagy önálló helyrajzi számmal rendelkező földterület; társasházak esetében az ingatlan-nyilvántartásban külön tulajdoni albetéttel rendelkező bármely rendeltetési egység,

c) *Útépítés*: az ingatlanok megközelítését szolgáló útburkolat és járda építése közútként nyilvántartott területen - amely nem terjed ki az ingatlanok közúti csatlakozásának létesítésére - az utak építésének, forgalomba helyezésének és megszüntetésének engedélyezéséről szóló [93/2012. (V. 10.) Korm. rendelet](https://njt.hu/jogszabaly/2012-93-20-22) és a közutak igazgatásáról szóló [19/1994. (V. 31.) KHVM rendelet](https://njt.hu/jogszabaly/1994-19-20-6B) előírásainak figyelembe vételével;

d) *Útépítés költségelemei:*

da) az engedélyezési eljárás során a kivitelezéssel érintett valamennyi közmű vonatkozásában felmerült tervezési és engedélyeztetési költség,

db) a kivitelezési munkák teljes költsége, beleértve a kivitelezéshez szükséges közterület bontási engedélyben, valamint tulajdonosi, közútkezelői hozzájárulásban előírt szintű és műszaki tartalmú helyreállításának költségét, továbbá a kivitelezéssel érintett valamennyi közmű vonatkozásában előírt munkák költségét,

dc) műszaki ellenőrzés díja,

dd) kivitelezés során felmerülő tervezői művezetés és közmű szakfelügyelet költsége,

de) az üzembe helyezés költségei,

df) a vissza nem igényelhető általános forgalmi adó összege.

e) *Útépítési érdekeltségi hozzájárulás szempontjából a közút használatában érdekelt ingatlan*: a közúti közlekedésről szóló [1988. évi I. törvény 47. § 15. pont](https://njt.hu/jogszabaly/1988-1-00-00#SZ47@PO15)ja szerinti meghatározás. érintett ingatlan: az az ingatlan, amely határos a megépülő úttal és arról az ingatlanra a közútkezelő nyilatkozata szerint kapubejáró (útcsatlakozás) létesíthető,

f) *Érintett ingatlan tulajdonosa:* az együttműködési megállapodás megkötésének napján vagy az útépítési érdekeltségi hozzájárulás fizetési kötelezettséget előíró határozat meghozatalának időpontjában, a fizetési kötelezettség fennállásának időtartama alatt az érintett ingatlan ingatlan-nyilvántartás szerinti tulajdonosa,

g) Az [e) pont](https://or.njt.hu/eli/v01/396530/r/2022/23#SZ10@BE0@POE)ban foglaltaktól eltérően az útépítési beruházás szempontjából nem minősül érintettnek az az ingatlan, amely két vagy több oldalról minősül érintett ingatlannak, és más – korábbi vagy egyidőben történő – önkormányzati útépítési beruházással kapcsolatban az útépítési hozzájárulás vagy a lakossági kezdeményezésre megvalósuló útépítéssel kapcsolatban az útépítési érdekeltségi hozzájárulás teljes összege megfizetésre került.

11. §1

12. § Ez a rendelet 2022. december 1-jén lép hatályba.