**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. szeptember 28-i nyilvános ülésére**

**TÁRGY:**

**Tájékoztató az NHSZ Zöldfok Zrt. felperesnek 56 települési önkormányzat alperes elleni peréről**

**ELŐADÓ:**

Druskoczi Tünde

polgármester

**Tisztelt Képviselő-Testület!**

A Pécsi Ítélőtábla Gf.V.40.019/2023/5/II. számú, 2023. június 28 napján kelt jogerős ítélete alapján 56 önkormányzatnak összesen 406.048.837,-Ft kártérítést, valamint perköltséget és késedelmi kamatot kell fizetnie az NHSZ Zöldfok Településgazdálkodási és Kommunális Zrt., (8600 Siófok, Bajcsy Zsilinszky Endre utca 220.), mint felperes részére. Az önkormányzatokat terhelő fizetendő összeg összesen 501.877.163,-Ft. A folyamatban volt perről készült egy összefoglaló, melyet jelen előterjesztésemhez mellékelek.

Balatonberény Község Önkormányzatának, mint a per XXIV. rendű alperesének a jogerős ítélet szerint 9.121.923 Ft tőkeösszeget, továbbá ezen összegből

594.283 Ft után 2014. május 28 napjától,

3.264.672 Ft után 2016. január 24. napjától,

1.842.625 Ft után 2017. május 7. napjától,

1.801.674 Ft után 2018.június 2. napjától,

1.618.669 Ft után 2018. december 6. napjától

a kifizetés napjáig minden naptári félév teljes idejére az érintett naptári félévet megelőző utolsó napon érvényes jegybanki alapkamattal megegyező mértékű késedelmi kamatot, valamint összesen 371.285 Ft perköltséget kell a felperes felé teljesítenie. A teljesítési határidő az ítélet jogerőre emelkedésétől számított 15 nap.

Az előterjesztéshez csatolt kimutatás szerint önkormányzatunknak a fennálló fizetési kötelezettsége 2023. augusztus 31. napjával bezárólag, kamatokkal és perköltséggel együtt 11.326.076 Ft.

A felperes NHSZ Zrt. jogi képviselője már írásban felszólította valamennyi érintett önkormányzatot a megítélt összeg megfizetésére.

Az alperesek, így önkormányzatunk képviseletében is eljáró ügyvéd részletfizetési kérelmet terjesztett elő a Kaposvári Törvényszéken és a felperes képviselőjénél, valamint Lombár Gábor polgármester, mint a társulás elnöke levélben fordult a belügyminiszter úrhoz, a közigazgatási, illetve az önkormányzati államtitkár úrhoz annak érdekében, hogy a fizetendő kártérítési összegre támogatást kapjunk.

A bíróság a részletfizetés iránti kérelemmel kapcsolatosan hiánypótlásra szólította fel az alperesi önkormányzatokat, melynek teljesítése folyamatban van, illetve Lombár Úr azonnali tájékoztatást fog adni valamennyi önkormányzat részére az igényelt állami támogatás eredményéről.

A 2023. évi költségvetésünkben nem terveztük a megítélt kártérítés összegét, ez évben már tartalékkal nem rendelkezünk, a fizetési kötelezettség egyösszegű teljesítése veszélyeztetné önkormányzatunk idei működését, kötelező feladataink ellátását, a még esedékes egyéb fizetési kötelezettségeink teljesítését.

Felkészülve arra az esetre, hogy a Belügyminisztérium nem támogatja kérelmünket, vagy a bíróság nem ad helyt részletfizetési kérelmünknek, lehetősége van az önkormányzatnak rendkívüli támogatásra pályázni az alábbiak szerint:

A belügyminiszter és a nemzetgazdasági miniszter pályázatot hirdetett a Magyarország 2023. évi központi költségvetéséről szóló 2022. évi XXV. törvény (a továbbiakban: költségvetési törvény) 3. melléklet 2.1.5. Önkormányzatok rendkívüli támogatása jogcím 5.1. pont a.) alpontja az önkormányzatok működőképességének megőrzése vagy egyéb, a feladataik ellátását veszélyeztető helyzet elhárítása érdekében nyújtott pályázati úton történő támogatására.

A rendkívüli önkormányzati költségvetési támogatás célja a települési önkormányzatok működőképességének megőrzése, feladataik ellátását veszélyeztető helyzet megoldása.

A települési önkormányzatok rendkívüli támogatására a pályázatot a pályázati kiírás alapján, az év során folyamatosan, de legkésőbb 2023. szeptember 30-ig lehet benyújtani, évente legfeljebb négy alkalommal. Előre nem látható esemény bekövetkezése esetén 2023. szeptember 30-át követően is benyújtható a pályázat, azzal a feltétellel, hogy a pályázat benyújtásának végső határideje november 10-e. A döntéshozatal legkésőbbi határideje: december 11-e.

**A támogatás formája:**

A támogatás vissza nem térítendő és visszatérítendő költségvetési támogatás formájában pályázható, illetve nyújtható és felhasználása meghatározott célhoz vagy faladathoz köthető.

**Pályázatok benyújtása:**

A pályázatot elektronikusan az ebr42 önkormányzati információs rendszerben - az erre a célra kialakított pályázati felületen - kell rögzíteni és lezárni, majd a rendszer által generált nyilatkozatot letölteni, az ASP rendszerben iktatni és polgármester elektronikus aláírásával ellátni. Az elektronikus aláírás időbélyegzője szerinti napon a Magyar Államkincstár MAKPER hivatali kapujára elektronikus formában meg kell küldeni. Ezt követően a Nyilatkozat űrlapot az ebr42 rendszerbe vissza kell tölteni. Az ebr42 rendszerbe történő visszatöltés és a MAKPER hivatali kapura történő megküldés együttesen jelenti a pályázat benyújtását.

**A települési önkormányzatok az alábbi jogcímeken jogosultak támogatási igényt benyújtani:**

* közüzemi díjtartozásra
* élelmiszer beszállítók felé fennálló tartozásokra
* bérjellegű kifizetésekhez kapcsolódó tartozásokra
* beszámoló alapján az önkormányzat által kimutatott / Magyar Államkincstár által megállapított fizetési kötelezettségre
* **jogerős, végrehajtható bírósági ítélet alapján az önkormányzatot terhelő fizetési kötelezettségre**
* helyi iparűzési adó visszafizetésére
* Egészségügyi feladatellátáshoz kapcsolódó tartozásokra
* egyéb tartozásokra

**A támogatás mértéke**

Egyedi felülvizsgálat alapján a támogatás mértékét a megpályázott összeg keretein belül a helyi önkormányzatokért felelős miniszter és az államháztartásért felelős miniszter (a továbbiakban együtt: miniszterek) állapítják meg.

**Támogatás felhasználása**

A támogatást a települési önkormányzat – a támogatási szerződés kötése esetét és a visszatérítendő támogatást kivéve – a folyósítást követő harmadik hónap utolsó napjáig használhatja fel, és a visszatérítendő támogatást legfeljebb tárgyévet követő év december 31-éig kell visszafizetni.

A fenti határidőt követően felhasznált támogatás összege jogosulatlanul igénybe vett támogatásnak minősül.

Támogatási szerződés kötése esetén a rendkívüli támogatást a támogatási szerződésben meghatározottak szerint kell felhasználni és azzal elszámolni.

Javaslom, hogy önkormányzatunk a települési önkormányzatok rendkívüli támogatására nyújtson be pályázati kérelmet a jogerős bírósági ítéleten alapuló fizetési kötelezettségünk teljesítése céljából, ennek megfelelően a következő határozati javaslat elfogadását javaslom:

**Balatonberény Község Önkormányzat Képviselő-testülete …./2023. (IX.28.) határozata**

***a települési önkormányzatok 2023. évi rendkívüli támogatása pályázat benyújtásáról***

Balatonberény Község Önkormányzata Képviselő-testülete felhatalmazza a polgármestert, hogy 2023. évi központi költségvetésről szóló 2022. évi XXV. törvény (költségvetési törvény) 3. melléklet 2.1.5 Önkormányzatok rendkívüli támogatása jogcím kiírt pályázatot benyújtsa, az ehhez szükséges nyilatkozatokat megtegye a **Pécsi Ítélőtábla** Gf.V.40.019/2023/5/II. számú jogerős ítéletével megállapított NHSZ Zöldfok Településgazdálkodási és Kommunális Zrt. (8600 Siófok, Bajcsy Zsilinszky Endre utca 220.) felperes részére **a** Kaposvári Törvényszék 17.G.40.098/2022/18. és 17.G.40.098/2022/29. számú kiegészítő ítélete szerinti perköltség és kártérítési összeg megfizetése okán.

**Határidő**: 2023. szeptember 30.

**Felelős:** Druskoczi Tünde polgármester

Balatonberény, 2023. szeptember 19.

Druskoczi Tünde sk.

polgármester