**ELŐTERJESZTÉS**



BALATONBERÉNY KÖZSÉG ÖNKORMÁNYZATI KÉPVISELŐ-TESTÜLETÉNEK

**2023. szeptember 28-i nyilvános ülésére**

**TÁRGY:**

A Rozmaring utca útburkolat felújítása lakossági kezdeményezésre, döntés útépítési együttműködésről szóló önkormányzati rendelet előkészítéséről

**ELŐADÓ:**

Druskoczi Tünde

polgármester

Tisztelt Képviselő-testület!

Földi Károly a Balatonberény, Rozmaring u. 14. sz. alatti ingatlan tulajdonos, a Rozmaring utca burkolat felújítására nyújtott be javaslatot. Az általa elkészíttetett vállalkozási árajánlat alapján, 3 m széles és 156 fm hosszú utca burkolatfelújítása és padkarendezése, 3 db. műtárgy szintre emelésével bruttó 4.670.175.- Ft költséggel -ez évi teljesítés esetén - megvalósítható.

A bekerülési költségből 2 millió forint összeget adományként finanszíroz a kezdeményező. Így az önkormányzat részéről 2.670.175.-Ft önrész biztosítása szükséges, melynek megfizetését a közreműködő ajánlattevő 2024. 03.15 -i végteljesítéssel elfogad.

A jelentős pénzügyi támogatási mérték alapján javaslom a kezdeményezést támogatni és az alábbi döntést meghozni.

Határozati javaslat:

Balatonberény község Önkormányzat Képviselő-testülete Földi Károly adományozó, a Rozmaring utca burkolatfelújítására kezdeményezett kérelmét az előterjesztésben foglaltakat alapján megismerte, megtárgyalta és támogatja.

A képviselő testület a beszerzési szabályzatának megfelelve, a piaci ár megismerésére meghívásos versenyeljárást rendel el, három árajánlat beszerzésére. A legkedvezőbb kivitelezői árajánlat alapján dönt az útépítési támogatás mértékéről, módjáról.

Határidő: 2023. november 10.

Felelős: Druskoczi Tünde polgármester

A felmerült lakossági kezdeményezésre tekintettel –a jövőre nézve- döntést igénylő kérdés lehet, hogy az önkormányzat alkosson-e rendeletet az útépítési együttműködésről. Erre a költségvetésben fedezetet kell biztosítani.

A közúti közlekedésről szóló 1988. évi I. törvény az alábbiakról rendelkezik:

31. § (1) A közút használatában érdekelt természetes és jogi személyek, valamint a helyi önkormányzat az alapvetően helyi lakossági érdeket szolgáló közút építésére (földút szilárd burkolattal való ellátására) együttműködhetnek. Az együttműködés (a továbbiakban: útépítési együttműködés) formáját a résztvevők maguk határozzák meg.

(2) A helyi önkormányzat - ha az útépítési együttműködésben az érdekeltek több mint kétharmada részt vesz- az abban részt nem vevő, de a közút használatában érdekelt természetes és jogi személyt a résztvevők által vállalt anyagi hozzájárulás mértékéig - a rendeletében meghatározott módon - útépítési érdekeltségi hozzájárulás fizetésére kötelezheti.

Az útépítési érdekeltségi hozzájárulás szempontjából a közút használatában érdekeltek: a közút mentén ingatlantulajdonnal, földhasználati joggal, ipari, közlekedési, kereskedelmi vagy mezőgazdasági tevékenység céljára szolgáló telephellyel rendelkező magánszemélyek és jogi személyek.

Útépítésnek minősül az ingatlanok megközelítését szolgáló földutak, egyéb meglévő közutak szilárd burkolattal történő ellátása, szilárd burkolattal ellátott rossz minőségű utak új szilárd burkolattal történő kiépítése, javítása.

A rendelet hatálya nem terjedhet ki az épített környezet alakításáról és védelméről szóló 1997. évi

LXXVIII. törvény (Étv.) 28. § (1) bekezdésében írt útépítésekre, azaz:

(1) A helyi építési szabályzatban a területre előírt kiszolgáló utakat és a közműveket az újonnan beépítésre szánt, illetve a rehabilitációra kijelölt területeken legkésőbb az általuk kiszolgált építmények használatbavételéig meg kell valósítani. E kötelezettség teljesítése, ha jogszabály vagy megállapodás arra mást nem kötelez, a települési - a fővárosban megosztott feladatkörüknek megfelelően a fővárosi, illetve a fővárosi kerületi - önkormányzat feladata (ez településrendezési feladatok megvalósítása).

Az útépítési együttműködést tehát kezdeményezheti a lakosság, de együttműködésre, ennek keretén belül a megvalósításra csak akkor lenne lehetőség, ha az érintettek több mint 2/3-a az önkormányzattal a kivitelezést megelőzően az útépítési együttműködési megállapodást megköti és az útépítési érdekeltségi hozzájárulást –az előzetes költségbecslés figyelembe vételével- befizeti. A hozzájárulásokat természetesen elkülönítetten kell kezelni, és csak az adott célra lehet felhasználni.

A beruházási összköltségből –tervezéstől a kivitelezésig, üzembe helyezésig- a lakossági hozzájárulás mértékét (pl: 50 %) szintén a rendeletben kell meghatározni. A rendeletnek tartalmaznia kell az együttműködésben részt nem vevő érdekeltek útépítési érdekeltségi hozzájárulás megfizetésére vonatkozó kötelezésének szabályait is. Erre csak a kivitelezést követően kerülhetne sor (határozattal) és természetesen a további érintettekkel is az önkormányzatnak el kell számolnia.

Hasonló rendelet megalkotására került sor Balatonmáriafürdőn két belterületi útra vonatkozóan –amely Balatonkeresztúrral közös közigazgatási határ utcák-, valamint Balatonkeresztúron a település belterületi útjaira vonatkozó területi hatállyal. A balatonkeresztúri rendeletet, valamint annak mellékletét képező Útépítési együttműködési megállapodás tervezetét csatolom előterjesztésemhez tanulmányozás céljából.

Kérem a T. Képviselő-testületet, hogy szíveskedjen az előterjesztésben foglaltakat megtárgyalni és dönteni arról, hogy a képviselő-testület kíván-e rendeletet alkotni az útépítési együttműködésről, figyelemmel annak költségvetési kihatásaira is.

**Határozati javaslat:**

Balatonberény község Önkormányzat Képviselő-testülete az előterjesztésben foglaltakat megismerte, megtárgyalta és felkéri a jegyzőt, hogy az október havi soros ülésre az útépítési együttműködésről szóló önkormányzati rendeletet készítse elő.

Határidő: 2023. október havi soros ülés

Felelős: Mestyán Valéria címzetes főjegyző

/vagy

**Határozati javaslat:**

Balatonberény község Önkormányzat Képviselő-testülete az előterjesztésben foglaltakat megismerte, megtárgyalta és úgy döntött, hogy az útépítési együttműködésről szóló önkormányzati rendelet megalkotásáról a 2024. évi költségvetés tervezése keretében kíván dönteni.

Határidő: 2024. február

Felelős: Druskoczi Tünde polgármester

Balatonberény, 2023. szeptember 21.

Druskoczi Tünde sk.

polgármester